Frustrasie na nóg ŉ uitstel in Van Coller-moordsaakIsabel van Coller en Harriet Ackermann (Foto: Facebook) Die verhoor van Goliath Biazza, die man wat vir die moord op Isabel van Coller teregstaan, is weer uitgestel. Biazza het Maandag vlugtig in die hooggeregshof in Johannesburg verskyn. Die saak was vir twee weke op die hofrol geplaas, maar is tot 3 Oktober uitgestel sodat een van die hoofgetuies opgespoor kan word. Goliath is ŉ veroordeelde misdadiger en dien tans gevangenisstraf vir ander misdade uit. Van Coller is die oggend van 15 November 2019 tydens ŉ kaping in Bramley, Johannesburg, doodgeskiet. Kringtelevisie-beeldmateriaal wat die gewelddadige kaping en Van Coller se skietdood wys, het ná die voorval wyd opslae gemaak. Dit blyk uit die beeldmateriaal dat Biazza, een van vier vermeende kapers, die doodskoot afgevuur en in Van Coller se voertuig weggejaag het. Hy staan tereg op aanklagte van moord en roof met verswarende omstandighede. Voor van links: Andrew Ludick (AfriForum), Harriet Ackerman (Isabel van Coller se tweelingsuster), Jackie van Zyl (skoonsuster), adv. Phyllis Vorster (AfriForum). Agter van links: Ferdinand van Zyl (broer) (Foto: Verskaf) Dit volg nadat AfriForum se privaatvervolgingseenheid ingegryp het namens Harriet Ackerman, die tweelingsuster van Van Coller en ŉ senior aanklaer by die Nasionale Vervolgingsgesag (NVG), omdat die saak aanvanklik van die rol geskrap is. Ná AfriForum se vertoë het die NVG egter te kenne gegee dat hy twee van die verdagtes wat na bewering betrokke was by die kaping, kon opspoor en dat een persoon nou “Die staat se onvermoë om die getuie vandag voor die hof te kry beteken dat geregtigheid weereens vertraag word. Die gemeenskap het ŉ reg om te weet waarom hierdie getuie nie deur die polisie gemonitor is en vandag in die hof kon getuig nie. Die onvermoë om hierdie saak reg te hanteer, is van die begin af duidelik: die dossier het byvoorbeeld vermis geraak en moes gerekonstrueer word,” sê Natasha Venter, raadgewer by AfriForum se privaatvervolgingseenheid. “Vandag het ons ook gesien dat die familie, wat van ver gereis het om hier te wees, weereens deur die stelsel in die steek gelaat is. Die staat se gebrek aan kommunikasie met die familie kan ook nie verskoon word nie. “Die blote feit dat die staat nie gevra het vir die uitreik van ŉ lasbrief nie, is tekenend dat die getuie nooit gedagvaar is nie. Ons weet steeds nie watter stappe, indien enige, die polisie gedoen het om te verseker dat die getuie by die hof is nie.” Ackerman, wat van Oos-Londen af gereis het in die hoop dat die verhoor vandag sou begin, was duidelik gefrustreerd. Sy het gesê dat die staat haar en haar familie aan sekondêre trauma blootstel weens die voortdurende vertragings en gebrek aan kommunikasie. Sy het tydens ŉ onderhoud gesê dat sy – self ŉ aanklaer – AfriForum se hulp moes inroep en dat daar daarna eers behoorlik aandag aan die saak gegee is.